ກອງປະຊຸມຖອດຖອນບົດຮຽນ ການຄຸ້ມຄອງປ້ອງກັນວິທະຍານິພົນ
ໃນວັນທີ 25 ກັນຍານີ້ ທີ່ສະຖາບັນການເມືອງ ແລະ ການປົກຄອງແຫ່ງຊາດ ໄດ້ຈັດກອງປະຊຸມຖອດຖອນບົດຮຽນການຄຸ້ມຄອງປ້ອງກັນວິທະຍານິພົນຂອງ ນັກສຶກສາ ປະລິນຍາໂທ ຂຶ້ນໂດຍການເປັນປະທານ ຂອງ ທ່ານ ຮສ ປອ ທອງສະລິດ ມັງໜໍ່ເມກ ກຳມະການສູນກາງພັກ, ເລຂາຄະນະບໍລິຫານງານພັກ, ຫົວໜ້າ ສມປຊ ພ້ອມດ້ວຍ ຄະນະພັກ, ຄະນະອຳນວຍການ ສມປຊ ແລະ ພະນັກງານ, ຄູ-ອາຈານ.
ໃນກອງປະຊຸມດັ່ງກ່າວ ທ່ານ ສຈ ປອ ບຸນທີ ເຄືອມີໄຊ ຄະນະພັກ, ຫົວໜ້າກົມຄຸ້ມຄອງການຄົ້ນຄວ້າວິທະຍາສາດ ໄດ້ຂຶ້ນສະຫຼຸບລາຍງານຜົນການຈັດຕ້ັງປະຕິບັດການຄົ້ນຄວ້າຂຽນ ແລະ ປ້ອງກັນວິທະຍານິພົນຂອງນັກສຶກສາ ປະລິນຍາໂທ ແຕ່ປີ 2003-2016 ຊຶ່ງບັນດາຄະນະວິຊາຕ່າງໆ ໄດ້ສຸມໃສ່ຈັດຕັ້ງປະຕິບັດ ແລະ ຄຸ້ມຄອງການຮຽນ-ການສອນ ຕາມເນື້ອໃນຫຼັກສູດວາງອອກຢ່າງຄົບຖ້ວນ ຊຶ່ງພາກຮຽນລວມ ມີ 13 ວິຊາ, 25 ໜ່ວຍກິດ ແລະ ໃຫ້ເວລາຂຽນວິທະຍານິພົນ 9 ໜ່ວຍກິດ, ເວລາລົງເລິກແຕ່ລະສາຂາຄື: ປັດຊະຍາມີ 12 ວິຊາ ມີ 27 ໜ່ວຍກິດ; ກໍ່ສ້າງພັກ 13 ວິຊາ 31 ໜ່ວຍກິດ, ການເມືອງວິທະຍາ 14 ວິຊາມີ 34 ໜ່ວຍກິດ, ເສດຖະສາດການເມືອງມີ 17 ວິຊາມີ 32 ໜ່ວຍກິດ, ຄຸ້ມຄອງເສດຖະກິດມີ 17 ວິຊາມີ 33 ໜ່ວຍກິດ ແລະ ການປົກຄອງ 14 ວິຊາມີ 35 ໜ່ວຍກິດ. ໃນໄລຍະທີ່ຜ່ານມາໄດ້ມີຜູ້ຂຽນວິທະຍານິພົນທັງ ໝົດໄດ້ 999 ຫົວຂໍ້ ລວມທັງລະບົບຮຽນ ປະລິນຍາໂທ ປົກກະຕິ, ພາກ ເສົາ-ທິດ, ພາກຄ້ຳ ແລະ ປະລິນຍາໂທພິເສດ.
ຕໍ່ບົດລາຍງານດັ່ງກ່າວນັ້ນ ໃນທີ່ປະຊຸມ ໄດ້ປະກອບຄຳຄິດຄຳເຫັນຢ່າງຕັ້ງໜ້າເພື່ອປັບປຸງບາງເນື້ອໃນກ່ຽວກັບການຄຸ້ມຄອງການປ້ອງກັນວິທະຍານິພົນບາງດ້ານ ແລະ ເນັ້ນໃຫ້ມີການກວດກາເນື້ອໃນ, ຂັ້ນ ຕອນຂອງການປະກອບເອກະສານຕ່າງໆ ໃນການປ້ອງກັນໃຫ້ເປັນອັນລະອຽດ ຫຼັງຈາກນັ້ນ ປະທານກອງປະຊຸມກໍໄດ້ໃຫ້ທິດຊີ້ນຳຕໍ່ກັບວຽກງານດັ່ງກ່າວ ໃຫ້ສືບຕໍ່ປັບປຸງ ແລະ ແກ້ໄຂ ບາງບັນຫາທີ່ຍັງຄົງຄ້າງ ພ້ອມທັງຈັດຕັ້ງປະຕິບັດໃຫ້ໄດ້ມາດຖານ ແລະ ຄຸນນະພາບຍິ່ງໆຂຶ້ນ.
ຂ່າວ ແລະ ພາບໂດຍ: ຕາອັອດ ແສນທະວີສຸກ